Lilavati Singh

Lilavati Singh edo Lilivati Singh (Gorakhpur, 1868ko abenduaren 14a – Chicago, 1909ko maiatzaren 9a) indiar irakaslea izan zen, Lucknowko Isabella Thoburn Collegen literatura eta filosofia irakatsi zituena.

 Bizitza 
Lilavati Singh Gorakhpurren jaio zen guraso kristauengandik, eta bataioan Ethel Raphael izena jarri zioten. Bere esanetan, Louisa May Alcotten Little Women eleberria irakurri zuen gaztaroan, eta eleberrian agertzen den bezala, besteei laguntzeko deia sentitu zuen.

Gaztetan hasi zen bere indiar izena ofizialki erabiltzen. Isabella Thoburnek zuzendutako barnetegian ikasi zuen, eta 1895ean ingelesezko literaturan lizentziatu zen Allahabadeko Unibertsitatean., bertan titulua lortu zuten lehen bi emakumeetako bat.

Isabella Thoburnek bere eskolako unibertsitate-atal bat ireki zuen eta 1892an Lilavati Singh ikasle ohia kontratatu zuen irakasle gisa, unibertsitateko irakasle indiar bakarra. Singh literatura eta filosofia irakasle bihurtu zen Isabella Thoburn Collegen, eta 1902an, Thoburn hil ondoren, zuzendariorde izendatu zuten.

1899an eta 1900ean, Emakumeen Atzerriko Misiolari Elkartearen sustapena lortuz, bira bat egin zuen Ameriketako Estatu Batuetan, eta bertan hitzaldiak eman eta abestu zuen. Biraren baitan, Carnegie Hallen hitzaldi bat eman zuen, Isabella Bird Bishop eta Priscilla Bright McLarenekin programa berean. 1909an beste bira bat egin zuen Estatu Batuetan zehar, indiar emakumeen bizitzaren berri emateko, eta Radcliffe Collegen graduondoko ikasketak egiteko asmoa ere bazuen.

Nazioarteko Ikasle Kristau Federazioko emakumeen batzordeko buru izan zen, eta India ordezkatu zuen erakunde horren Tokioko konferentzian 1907an. 1908an hainbat konferentziatan parte hartu zuen Ingalaterran eta Europako beste herrialde batzuetan. Rafik-i-Niswan emakumeentzako egunkaria ere editatu zuen eta Booker T. Washingtonen biografia itzuli zuen.

1909anhil zen Estatu Batuetan zehar egindako hitzaldi-biran, Chicagoko ospitale batean, larrialdiko ebakuntza baten ondorengo konplikazioen ondorioz. Illinoisko Elgin hirian lurperatuta dago. Bere hilarriak dio «The Peace of God was on her Face». Isabella Thoburn Collegeko egoitza bat bere oroimenezko dohaintzei esker eraiki zen eta Lilavati Singh izena darama.

 Erreferentziak 

 Kanpo estekak 

Kategoria:Indiako irakasleak
Kategoria:Emakume irakasleak
Kategoria:Unibertsitateko irakasleak
Kategoria:Chicagon hildakoak
Kategoria:XIX. mendeko indiarrak
Kategoria:XX. mendeko indiarrak